
				РЕШЕНИЕ
№ РС-148-24-060

	Днес, 24.06.2024 г., Комисията за противодействие на корупцията (КПК), в състав:

	Заместник-председател: Антон Славчев
	Член: Антоанета Цонкова
	Член: Пламен Йоцов
	Член: Силвия Къдрева

У С Т А Н О В И:

	Производството е по реда на чл. 89, ал. 1, пр. 1 от Закона за противодействие на корупцията (ЗПК), образувано въз основа на Решение за образуване на производство за конфликт на интереси № КИ-106/20.03.2024 г. на Комисия за противодействие на корупцията (КПК) по сигнал с рег. № С-148/28.02.2024 г. на КПК.
	Производството е против Любомир Пенев – изпълнителен директор на УМБАЛ „**********“ ЕАД и Матей Гаврилов – управител на „**********“ ЕООД.
По същество в сигнала се излагат твърдения за опорочена процедура за избора на нов управител на „**********“ ЕООД – проф. Матей Гаврилов, поради лични, семейни и професионални връзки с изпълнителния директор на УМБАЛ „**********“ ЕАД-едноличен собственик на капитала на медико-денталния център. Със Заповед № РД-02-764/08.12.2023 г. на изпълнителния директор на УМБАЛ „**********“ ЕАД е наредено провеждане на конкурс по реда на чл. 21 и сл. от Закона за публичните предприятия (ЗПП) и чл. 31 и сл. от Правилника за прилагане на ЗПП (ППЗПП) за назначаване на нов управител на медико-денталния център. Сочи се, че решението за избор на управител се взема от изпълнителния директор на УМБАЛ „**********“ ЕАД на основание чл. 15, ал. 2 от ЗПП, след провеждане на конкурсна процедура. Твърди се, че при проведената при избора на новия управител конкурсна процедура са извършени нарушения на императивните норми на ЗПП и ППЗПП, които са опорочили и взетото от Съвета на директорите решение от 13 февруари 2024 г. за избора на Матей Гаврилов за нов управител. Твърди се, че не е спазено и решението на министъра на здравеопазването да бъдат спрени всички процедури за управителни органи на лечебни заведения до ротацията и встъпването на новият екип на Министерството на здравеопазването. Д-р Матей Гаврилов четири години е управлявал Медицинския център на белодробната болница (заличена като търговец), собственост на „Многопрофилна болница за активно лечение на белодробни болести „Св. София“ ЕАД с изпълнителен директор д-р Л. П., баща на Любомир Пенев, което до известна степен поставя под въпрос обективността на оценките в конкурса. Счита се, че при новоназначеният управител д-р Гаврилов е налице конфликт на интереси, поради личните му, семейните и професионални връзки с изпълнителния директор на УМБАЛ „**********“ ЕАД, тъй като е налице частен интерес, който може да повлияе върху безпристрастното и обективното изпълнение на правомощията или задълженията му по служба.
	В допълнението към сигнал се посочва, че конкурсната процедура е изцяло незаконосъобразна, като аргумент в този смисъл е, че третият член на конкурсната комисия по чл. 41, ал. 1 от ППЗПП е адвокат В. Н. Й. Излагат се съмнения за отношенията между адвоката и д-р Матей Гаврилов, които пораждат съмнения относно  неговата безпристрастност като член на комисията. За периода от 2019 г. до 2023 г., до прекратяването и заличаването на „Медицински център за специализирана извънболнична медицинска помощ по белодробни болести“ ЕООД, представлявано тогава от д-р Матей Гаврилов, адв. В. Й. е бил упълномощеният адвокат на представляваното от д-р Гаврилов лечебно заведение, като е подавал от негово име и всички заявления за вписване в Търговския регистър. Когато д-р Гаврилов е бил управител на „Медицински център за специализирана извънболнична медицинска помощ по белодробни болести“ ЕООД, адв. Й. е бил член на Съвета на директорите на едноличния собственик на лечебното заведение. Със Заповед № РД-02-774/12.12.2023 г. на изпълнителния директор на  УМБАЛ „**********“ ЕАД – Любомир Пенев, адв. В. Й. е определен за председател на комисията за избор на регистриран одитор, който да извърши проверка и заверка на индивидуалния ГФО за 2023 г. на УМБАЛ „**********“ ЕАД, на дъщерното дружество „**********“ ЕООД и на консолидиран финансов отчет за 2023 г. на групата УМБАЛ „**********“ ЕАД.
От изпълнителния директор на УМБАЛ „**********“ ЕАД с писмо с вх.№ КПК-6867-3/15.05.2024 г. на КПК са представени: Заповеди №№ РД-02-764/08.12.2023 г., № РД-02-774/12.12.2023 г., № РД-02-817/28.12.2023 г. и № РД-02-81/22.01.2024 г. на изпълнителния директор на УМБАЛ „**********“ ЕАД, обява за обявяване на конкурс за избор на управител на „**********“ ЕООД, заверени копия на документи за участие в конкурса и концепция за развитие на „**********“ ЕООД от доц. д-р В. Ж., заверени копия на документи за участие в конкурса и концепция за развитие на „**********“ ЕООД от д-р Матей Гаврилов, Протокол от проведено заседание на Съвета на директорите на УМБАЛ „**********“ ЕАД от 05.12.2023 г., разпечатка от сайта на УМБАЛ „**********“ ЕАД относно конкурс за избор на управител на „**********“ ЕООД, писма с изх. № 137-1/01.02.2024 г., № 137-2/01.02.2024 г., № 166/09.02.2024 г., № 167/09.02.2024 г. до д-р Матей Гаврилов и до доц. д-р В. Ж., молба с вх. № 433/09.02.2024 г. от доц. д-р В. Ж., писмо с изх. № 178/12.02.2024 г. до доц. д-р В. Ж., заявление за достъп до обществена информация с вх. № 464/14.02.2024 г. от доц. д-р В. Ж., Решение № РД-02-196/28.02.2024 г., писмо на министъра на здравеопазването с рег. № 04-20-293/26.10.2023 г., 4 бр. становища, Вътрешни правила за провеждане на конкурси за управители на публични предприятия – дъщерни дружества на УМБАЛ „**********“ ЕАД, Договор за възлагане на управлението на дъщерно дружество – публично предприятие „**********“ ЕООД и Протокол от 13.02.2024 г. от проведено заседание на Съвета на директорите на УМБАЛ **********“ ЕАД.
Служебно е извършена справка в Регистър НБД „Население“ и в Търговски регистър и регистъра на юридическите лица с нестопанска цел на Агенция по вписванията (ТРРЮЛНЦ).

От събраните в хода на административното производство доказателства Комисията установи следното от фактическа страна:

	Сигналът е подаден от лице, с посочени имена, адрес и е подписан.
	„Университетска многопрофилна болница за активно лечение „**********“ ЕАД с ЕИК ********** е лечебно заведение за осъществяване на многопрофилна болнична дейност  за активно лечение, научна дейност, обучение на студенти и следдипломно обучение на медицински специалисти, търговски сделки, предназначени за нуждите на осъществяваните медицински дейности за обслужване на пациентите, с едноличен собственик на капитала Министерство на здравеопазването и с изпълнителен директор Любомир Пенев.
	В качеството си на изпълнителен директор на УМБАЛ „**********“ ЕАД на 15.04.2021 г. Любомир Пенев е упълномощил адв. В. Н. Й. да го представлява пред Търговски регистър и регистър на ЮЛНЦ при Агенция по вписвания, с право да подава и получава всякакви документи, заявления и книжа, относно представляваното от него дружество УМБАЛ „**********“ ЕАД, както и да обжалва постановени откази от съответното длъжностно лице по регистрация.
	„**********“ ЕООД с ЕИК ********** е лечебно заведение за специализирана извънболнична медицинска и дентална помощ с едноличен собственик на капитала „Университетска многопрофилна болница за активно лечение „**********“ ЕАД и с управител Матей Гаврилов.
	На 05.12.2023 г. е проведено заседание на Съвета на директорите на УМБАЛ „**********“ ЕАД, на което е взето решение за обявяване на конкурс за избор на управител на дъщерното дружество на лечебното заведение - „**********“ ЕООД и за приемане на Вътрешни правила за провеждане на конкурси за управители на публични предприятия, дъщерни дружества на УМБАЛ „**********“ ЕАД по Закона за публичните предприятия.
	Със Заповед № РД-02-764/08.12.2023 г., на основание чл. 21, ал. 1 от Закона за публичните предприятия и Решение на Съвета на директорите на УМБАЛ „**********“ ЕАД от 05.12.2023 г. Любомир Пенев, в качеството си на изпълнителен директор на УМБАЛ „**********“ ЕАД, открива конкурс за избор на управител на „**********“ ЕООД, като определя изискванията към кандидатите, необходимите документи за участие в конкурса, срока за подаване на документите за участие в конкурса (до 05.01.2024 г.) и начина на провеждането му.
	В изпълнение на Заповед № РД-02-764/08.12.2023 г. на интернет страницата на УМБАЛ „**********“ ЕАД е публикувана обява за провеждане на конкурс за избор на управител на „**********“ ЕООД.
	Със Заповед № РД-02-817/28.12.2023 г. Любомир Пенев, в качеството си на изпълнителен директор на УМБАЛ „**********“ ЕАД удължава срока за прием на документи в открития конкурс за избор на управител на „**********“ ЕООД до 19.01.2024 г.
	Със Заповед № РД-02-81/22.01.2024 г. на основание чл. 7 от Вътрешните правила за провеждане на конкурси за управители на публични предприятия – дъщерни дружества на УМБАЛ „**********“ ЕАД, във вр. с чл. 37 от ППЗПП, във вр. със Заповед № РД-02-764/08.12.2023 г. на изпълнителния директор на УМБАЛ „**********“ ЕАД, Любомир Пенев, в качеството си на изпълнителен директор на УМБАЛ „**********“ ЕАД, определя  Комисия за провеждане на конкурс за управител на „**********“ ЕООД в състав: Председател – д-р П. Г. - заместник-директор по медицински дейности, членове: Д. К. – заместник-директор по административната дейност, В. Й. – адвокат.
	С Протокол от 22.01.2024 г., Комисията назначена със Заповед № РД-02-81/22.01.2024 г. констатира, че за управител на „**********“ ЕООД са подадени две заявления – заявление с вх. № 201/18.01.2024 г. от д-р Матей Гаврилов и заявление с вх. № 204/18.01.2024 г. от доц. д-р В. Ф. Ж., като кандидатите са представили всички изискуеми документи за участие и са допуснати до втори етап в конкурса.
	С Протокол от 27.01.2024 г., Комисията назначена със Заповед № РД-02-81/22.01.2024 г. оценява представените концепции от кандидатите д-р Матей Гаврилов и доц. д-р В. Ф. Ж. с оценка – 5.00 и допуска същите до събеседване.
	С Протокол от 07.02.2024 г., Комисията назначена със Заповед № РД-02-81/22.01.2024 г. провежда събеседване с кандидатите, съгласно критериите заложени във Вътрешните правила за провеждане на конкурси и поставя средна оценка от събеседването с д-р Матей Гаврилов – 5.17 и средна оценка от събеседването с доц. д-р В. Ф. Ж. – 5.08 и класира на първо място д-р Матей Гаврилов с крайна оценка – 5.09 и на второ място доц. д-р В. Ф. Ж. с крайна оценка – 5.04.
	Протоколът е утвърден от Любомир Пенев, в качеството му на изпълнителен директор на УМБАЛ „**********“ ЕАД на 09.02.2024 г.
	С писмо с изх.№ 166/09.02.2024 г. д-р Матей Гаврилов е уведомен за класирането му на първо място.
	С писмо с изх.№ 166/09.02.2024 г. доц. д-р В. Ф. Ж. е уведомена за класирането й на второ място.
	С молба с вх. № 433/09.02.2024 г. до изпълнителния директор на УМБАЛ „**********“ ЕАД доц. д-р В. Ф. Ж. е изискала да бъде предоставена цялата преписка по проведения конкурс за избор на управител на „**********“ ЕООД, като  в отговор с писмо с изх. № 178/12.02.2024 г. изпълнителният директор отказва предоставянето на материалите.
	На проведено заседание на 13.02.2024 г. на Съвета на директорите на УМБАЛ „**********“ ЕАД, във връзка с проведения конкурс за избор на управител на „**********“ ЕООД, Съветът на директорите избира за управител на „**********“ ЕООД д-р Матей Гаврилов и възлага на изпълнителния директор да сключи договор за управление с новоизбрания управител. Освобождава от длъжност досегашния управител на „**********“ ЕООД доц. д-р В. Ф. Ж. и утвърждава нов Учредителен акт на „**********“ ЕООД.
	На 13.02.2024 г. между УМБАЛ „**********“ ЕАД, представлявано от Любомир Пенев – изпълнителен директор „Принципал“ и д-р Матей Гаврилов „Управител“ е сключен Договор за възлагане на управлението на дъщерно дружество – публично предприятие „**********“ ЕООД, сключен на основание чл. 137, ал. 1, т. 5 и чл. 141, ал. 1 от Търговския закон, чл. 17, ал. 4 от ЗПП, чл. 54, ал. 1 от ППЗПП, във вр. с Протокол от 13.02.2024 г. на Съвета на директорите на УМБАЛ „**********“ ЕАД и чл. 13 от Вътрешните правила за провеждане на конкурси за управители на публични предприятия – дъщерни дружества на УМБАЛ „**********“ ЕАД, с който Принципалът възлага на Управителя да управлява и представлява „**********“ ЕООД в съответствие с действащата нормативна уредба, учредителния акт на дружеството и настоящия договор. Договорът е сключен за срок от три години.
	Със Заявление за достъп до обществена информация с вх. № 464/14.02.2024 г. доц. д-р В. Ф. Ж.е изискала предоставяне на документи свързани с проведената конкурсна процедура.
	С Решение № РД-02-196/28.02.2024 г., на основание чл. 3, ал. 2, чл. 7, ал. 2, чл. 28,ал. 2, чл. 34, ал. 1, чл. 35, ал. 3 от Закона за достъп до обществена информация изпълнителният директор на УМБАЛ „**********“ ЕАД предоставя изисканата информация.
	
При така установената фактическа обстановка Комисията стигна до следните правни изводи:

	За да е осъществен конфликт на интереси по смисъла на чл. 70 от Закона за противодействие на корупцията (ЗПК) (в сила от 06.10.2023 г.), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
	Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
	Любомир Пенев, в качеството си на изпълнителен директор на „Университетска многопрофилна болница за активно лечение „**********“ ЕАД е лице, заемащо публична длъжност по смисъла на чл. 6, ал. 1, т. 46 от ЗПК.
	Матей Гаврилов, в качеството си на управител на „**********“ ЕООД е лице, заемащо публична длъжност по смисъла на чл. 6, ал. 1, т. 50 от ЗПК от 19.02.2024 г. – датата на вписването му като управител на дружеството в Търговски регистър и регистъра на юридическите лица с нестопанска цел на Агенция по вписванията.
	Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на Закона за противодействие на корупцията (ЗПК), предопределен от възможността за реализиране на материална или нематериална облага, както и възможността този интерес да повлияе върху безпристрастното и обективно изпълнение на правомощията по служба на лицето, заемащо висша публична длъжност, като тези обстоятелства трябва да бъдат установени по несъмнен начин към момента на извършване на нарушение на разпоредбите на Глава VIII, Раздел II от ЗПК.
	Съгласно разпоредбата на § 1, т. 9, б. „а“ от ДР на ЗПК „Свързани лица“ са съпрузите или лицата, които се намират във фактическо съжителство, роднините по права линия, по съребрена линия – до четвърта степен включително и по сватовство – до втора степен включително, а съгласно § 1, т. 9, б. „б“ от ДР на ЗПК „Свързани лица“ са физически или юридически лица, с които лицето, заемащо публична длъжност, се намира в икономически или политически зависимости, които пораждат основателни съмнения в неговата безпристрастност и обективност.
	От извършена справка в Регистър НБД „Население“ не се установява Любомир ********** Пенев да е роднина по права линия, по съребрена линия – до четвърта степен включително, и по сватовство до втора степен включително с Матей Гаврилов, както и с адвокат В. Н. Й., което от своя страна изключва наличието на свързаност по смисъла на § 1, т. 9, б. „а“ от ДР на ЗПК между тях.
	От извършена справка в ТРРЮЛНЦ не се установява Матей Гаврилов и В. Н. Й. да се намират в икономически зависимости с Любомир Пенев, поради липсата на общи участия в търговски дружества или в управителни и контролни органи на такива, от което следва, че не са свързани лица по смисъла на § 1, т. 9, б. „б“ от ДР на ЗПК. Икономически зависимости не възникват и от обстоятелството, че В. Н. Й. в качеството си на адвокат е представлявал Любомир Пенев, в качеството му на изпълнителен директор на УМБАЛ „**********“ ЕАД във връзка с издаденото пълномощно от 15.04.2021 г., свързано с представляването пред Търговски регистър и регистър на ЮЛНЦ при Агенция по вписвания на УМБАЛ „**********ЕАД. Така учредената с пълномощното представителна власт не води до трайни икономически обвързаности между страните, с оглед на ограничената представителна власт и това, че финансовите отношения между страните приключват с извършването на конкретни правни и фактически действия, независимо от техния изход.
	Съгласно чл. 5, ал. 1 от Вътрешните правила за провеждане на конкурси за управители на публични предприятия – дъщерни дружества на УМБАЛ „**********“ ЕАД (Вътрешните правила) изпълнителният директор открива процедура за провеждане на конкурс за избор на управител със заповед.
	В хода на производството е установено, че Любомир Пенев, в качеството си на изпълнителен директор на УМБАЛ „**********“ ЕАД на 08.12.2023 г. е упражнил правомощията си по служба, като съгласно изискванията на чл. 5, ал. 1 от Вътрешните правила е издал № РД-02-764/08.12.2023 г., на основание чл. 21, ал. 1 от Закона за публичните предприятия, с която е отрил конкурсната процедура  за избор на управител на „**********“ ЕООД.
	На 09.02.2024 г. Любомир Пенев е утвърдил, съгласно изискванията на чл. 9, ал. 8 от Вътрешните правила Протокол от 07.02.2024 г. на Комисия за провеждане на конкурс за управител на „**********“ ЕООД, назначена със № РД-02-81/22.01.2024 г. за класирането на участниците в конкурса, съответно на първо място - д-р Матей Гаврилов и на второ място В. Ф. Ж.
	На 13.02.2024 г. Любомир Пенев е сключил с д-р Матей Гаврилов Договор за възлагане на управлението на дъщерно дружество – публично предприятие „**********“ ЕООД на основание чл. 137, ал. 1,т. 5 и чл. 141, ал. 1 от Търговския закон, чл. 17, ал. 4 от ЗПП, чл. 54, ал. 1 от ППЗПП, във вр. с Протокол от 13.02.2024 г. на Съвета на директорите на  УМБАЛ „**********“ ЕАД и чл. 13 от Вътрешните правила.
	Обстоятелството, че между Любомир Пенев и Матей Гаврилов не е налице свързаност по смисъла на § 1, т. 9 от ДР на ЗПК, изключва наличието на частен интерес на Любомир Пенев, в качеството му на изпълнителен директор на УМБАЛ „**********“ ЕАД при издаването на Заповед № РД-02-764/08.12.2023 г., утвърждаването на Протокол от 07.02.2024 г. на Комисия за провеждане на конкурс за управител на „**********“ ЕООД, както и при сключването на 13.02.2024 г. на Договор за възлагане на управлението на дъщерно дружество – публично предприятие „**********“ ЕООД с д-р Матей Гаврилов.
	Предвид изложеното, се налага извода, че при издаването на Заповед № РД-02-764/08.12.2023 г., утвърждаването на Протокол от 07.02.2024 г. и при сключването на Договор за възлагане на управлението на дъщерно дружество – публично предприятие „**********“ ЕООД са налице два от елементите на състава на конфликт на интереси по чл. 70 от ЗПК, а именно: лице, заемащо публична длъжност и упражнени от него правомощия по служба. Липсва обаче третият елемент – наличието на частен интерес, който би могъл да повлияе върху безпристрастното и обективно изпълнение на правомощията по служба на лицето, заемащо публична длъжност, в случая Любомир Пенев, в качеството му на изпълнителен директор на УМБАЛ „**********“ ЕАД.
	Липсата на частен интерес на лицето, заемащо публична длъжност при упражняването на правомощията или задълженията му по служба по конкретен повод, изключва наличието на нарушение на разпоредбите на Глава VIII, Раздел II от ЗПК от страна на Любомир Пенев, в качеството му на лице, заемащо публична длъжност по смисъла на чл. 6, ал. 1, т. 46 от ЗПК.
	От събраните по преписката доказателства не се установява Матей Гаврилов, в качеството си на управител на „**********“ ЕООД и лице, заемащо публична длъжност по смисъла на чл. 6, ал. 1, т. 50 от ЗПК да е упражнил правомощия по служба в свой или в частен интерес на свързано с него лице по смисъла на § 1, т. 9 от ДР на ЗПК, а липсата на който и да е елемент от състава на „Конфликт на интереси“ води и до невъзможността за неговото проявление.

	Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия по служба в частен интерес от страна на Любомир Пенев, в качеството му на изпълнителен директор на УМБАЛ „**********“ ЕАД, а така също и за липсата на упражнени правомощия по служба от страна на Матей Гаврилов, в качеството му на управител на „**********“ ЕООД.
	
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК, във вр. § 7, ал. 2 от ПЗР на ЗПК,

РЕШИ:

	НЕ УСТАНОВЯВА конфликт на интереси по отношение на Любомир Пенев с ЕГН **********, изпълнителен директор на УМБАЛ „**********“ ЕАД и лице, заемащо публична длъжност по смисъла на чл. 6, ал. 1, т. 46 от ЗПК, във връзка с издаването на Заповед № РД-02-764/08.12.2023 г., утвърждаването на Протокол от 07.02.2024 г. и сключването на 13.02.2024 г. на Договор за възлагане на управлението на дъщерно дружество – публично предприятие „**********“ ЕООД, поради липса на частен интерес, негов или на свързано с него лице по смисъла на § 1, т. 9 от ДР на ЗПК.

	НЕ УСТАНОВЯВА конфликт на интереси по отношение на Матей Гаврилов с ЕГН **********, управител на „**********“ ЕООД и лице, заемащо публична длъжност по смисъла на чл. 6, ал. 1, т. 50 от ЗПК, поради липса на упражнени правомощия по служба.

	Препис от Решението да се изпрати на ********** прокуратура, с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.




	КОМИСИЯ:

ЗАМЕСТНИК-ПРЕДСЕДАТЕЛ:………….…./АНТОН СЛАВЧЕВ/

ЧЛЕН:…………………………………...../АНТОАНЕТА ЦОНКОВА/

ЧЛЕН:…………………...…………….................../ПЛАМЕН ЙОЦОВ/

ЧЛЕН:……….…………………………………/СИЛВИЯ КЪДРЕВА/







 

